Von Trapp-kinders ‘Do-Re-Mi’ weer saam met Julie AndrewsDebbie Turner, Angela Cartwright, Nicholas Hammond, Kym Karath en Duane Chase saam met Andrews. (Foto: Rodin Eckenroth/AFP) Dame Julie Andrews is onlangs met meer as ŉ American Film Instituut (AFI)-toekenning verras; vyf van die sewe “Von Trap”-kinders wat saam met haar in The Sound of Music gespeel het, het in die gehoor gesit toe die rolprentlegende met ŉ prestige prys vir haar lewenslange bydrae vereer is. Debbie Turner, Angela Cartwright, Nicholas Hammond, Kym Karath en Duane Chase het saam die bekende lied uit dié fliek, “Do-Re-Mi” begin sing voordat Andrews dié AFI-toekenning – wat elke jaar aan een silwerdoeklegende toegeken word – verlede week ontvang het. Die fliek se ander kindersterre, Charmian Carr en Heather Menzies-Urich, wat Liesl en Louisa von Trapp in die fliek vertolk het, is in 2016 en 2017 dood. Andrews sou reeds in 2020 en weer in 2021 dié toekenning ontvang het, maar die gala is herhaaldelik weens die Covid-19-pandemie uitgestel. Vier van haar eie kinders was ook by die geleentheid. Andrews se uiters suksesvolle loopbaan strek oor byna ses dekades en sy het reeds in 1964 die Oscar vir beste aktrise gewen met haar heel eerste rolprentrol – dié van Mary Poppins in die gelyknamige fliek. Julie Andrews is surprised by her kids from THE SOUND OF MUSIC and joins them in a sing-a-long of ‘Do-Re-Mi’ to kick off the AFI Life Achievement Award presentation to her — what a beautiful moment! pic.twitter.com/TZYT7UNPhr — Scott Feinberg (@ScottFeinberg) June 10, 2022 Sy het in 1965 die rol van Maria teenoor die veteraan akteur Christopher Plummer in The Sound of Music vertolk. Die rolprent handel oor ŉ musikale gesin en hul ondeunde goewernante en het afgespeel in Oostenryk aan die vooraand van die Tweede Wêreldoorlog. Plummer is in February 2021 in die ouderdom van 91 dood. Andrews het tussen die 1970’s en 1990’s in ŉ wye verskeidenheid rolprente gespeel waarin sy haar gepoetste kinderoppasser-beeld afgeskud het. Sy het sedert die vroeë 2000’s ook ŉ nuwe geslag aanhangers gekry vir haar rol as koningin Clarisse Renaldi in die 2001-rolprent The Princess Diaries en die opvolg in 2004. Sy het selfs voor die AFI-geleentheid op die rooi tapyt gesê dat sy gewillig is om met Anne Hathaway, wat die hoofrol van prinses Mia in dié fliek vertolk, te herenig vir ŉ derde aflewering. “Dit hang af wat die storie is, maar as hulle met iets vorendag kan kom, sal dit wonderlik wees,” het die 86-jarige Andrews aan Entertainment Weekly gesê. Dame Julie Andrews ontvang ŉ American Film Instituut (AFI)-toekenning. (Foto: Kevin Winter/AFP) Hathaway was ook een van Andrew se vele mede-akteurs wat voorafverfilmde video-huldeblyke vir die legende tydens die AFI-gala gelewer het. Hathaway het in 2019 bevestig dat daar benewens ŉ draaiboek nog geen amptelike planne vir ŉ derde aflewering van die Princess Diaries-reeks is nie, maar benadruk dat sy graag prinses Mia se tiara sal afskud om weer teenoor Andrews in ŉ fliek te speel. Andrews het later jare ook haar stem verleen aan koningin Lillian in die Shrek-animasierolprentreeks, sowel as Gru se ma in die Despicable Me-franchise. Aanhangers van die Netflix-trefferreeks Bridgerton ken haar natuurlik die beste as die stem van Lady Whistledown in dié Regency-era-romanse. Sy het in 2000 die Orde van die Britse Ryk (OBE) van koningin Elizabeth II ontvang vir haar bydrae tot die teater en die vermaakbedryf. Bronne: AFP, Entertainment Weekly, The Hollywood Reporter.